వక్రాసనం

వక్రాసనం యోగాలో ఒక విధమైన ఆసనం. ఈ భంగిమను ట్విస్టెడ్ పోజ్ అని కూడా అంటారు. మధుమేహ, ఊబకాయ బాధితులు తప్పనిసరిగా చేయాల్సిన ఆసనం అని నిపుణులు సూచిస్తూంటారు. ఇందులో వెన్నెముకను సున్నితంగా తిప్పుతారు. ఇది జీర్ణక్రియను మెరుగుపరచడం, ఒత్తిడిని తగ్గించడం, వెన్నెముక వశ్యతను పెంచడం వంటి ప్రయోజనాలతో పాటు, శరీరంలో రక్త ప్రసరణను పెంచుతుంది. ఈ ఆసనంలో, ఒక కాలును మడిచి, వ్యతిరేక చేతితో కాలిని పట్టుకుని నడుమును వెనక్కి తిప్పుతారు. ఈ ఆసనం క్రమం తప్పకుండా సాధన చేసే వారికి అర్ధ మత్స్యేంద్రాసనం సులభం అవుతుంది.

శరీరంలో ఆక్సిజన్ ప్రవాహం మెరుగయి శ్వాస సంబంధించిన సమస్యలు దూరమవుతాయి. కడుపు భాగంలో రక్త ప్రసరణ పెరిగి, ప్రేగు కదలికలు చురుకుగా వ్యవహరిస్తాయి. దీంతో జీర్ణవ్యవస్థ మెరుగుపడుతుంది, మలబద్ధకం తగ్గుతుంది. మధుమేహం ఉన్న వారికి ఈ వక్రాసనం ఎంతగానో ఉపకరిస్తుంది. క్లోమగ్రంధి ఉత్తేజితమై, ఇన్సూలిన్‌ ఉత్పత్తి పెరగడానికి తోడ్పడుతుంది. వెన్నెముక బలంగా అవడానికి, ఛాతీభాగం బాగా సాగదీయ్యబడుతుంది. మెడ నరాలు బలపడడానికి సహాయపడుతుంది. 

పద్ధతి
 నేలమీద నిటారుగా కూర్చుని కాళ్ళు తిన్నగా చాపండి.
 ఒక కాలిని మడిచి పక్కకి తీసి దాని పాదం మరో మోకాలి పక్కన వచ్చేలా పెట్టాలి.
 ఏ కాలైతే వంచామో దానికి వ్యతిరేకంగా ఉన్న చేతిని కాలిమీదుగా పెట్టి పాదాన్ని పట్టుకోవాలి. వీలైనంత వరకు నడుమును అటువైపుగా తిప్పాలి,
 ఇలా 12-15 సెకన్లు ఉండి, నెమ్మదిగా యథాస్థానానికి వచ్చి కాళ్ళు చాచి విశ్రాంతి తీసుకోండి.
 అదే మాదిరిగా రెండవ కాలిని మడిచి మరల అదే విధంగా చేయిని, నడుమును తిప్పాలి,
 ఇలా కనీసం మూడు సార్లు కుడి వైపు, మూడు సార్లు ఎడమ వైపు తిప్పాలి.

ప్రయోజనం
వక్రాసనం వేయడం వలన, అర్ధ మత్స్యేంద్రాసనం సులభంగా వేయగలుగుతారు. 
 ఈ ఆసనం వేయడం మూలంగా కాలేయం, ప్లీహం, చిన్న ప్రేగుల పనితీరును బాగుచేస్తుంది.
 మెడ, భుజాలకు సంబంధించిన కండరాల నొప్పులు, ఇతర సమస్యలు పోతాయి.
 నడుం దగ్గర కొవ్వు కరుగుతుంది.

 జాగ్రత్తలు 
వక్రాసనం సాధన చేసేవారు తక్కువ గ్లైసెమిక్‌ ఇండెక్స్‌ ఉన్న ఆహారం తీసుకోవాలి. పీచు పదార్థాలు, నీరు ఎక్కువగా తీసుకోవాలి. మంచి కొవ్వులను తీసుకోవచ్చు. తగిన నిద్ర, వ్యాయామం తప్పనిసరి ఉండాలి. శస్త్రచికిత్సలు జరిగిన ఆరు నెలలు వరకు ఈ ఆసనం చేయకూడదు. అలాగే, మహిళలు నెలసరి సమయాల్లో ఈ ఆసనాలు వేయకూడదు.

 మూలాలు 

వర్గం:యోగా